CELEX: E2020C0030
Language: el
Date: 2020-04-01 00:00:00
Title: Απόφαση της Εποπτεύουσας Αρχής της ΕΖΕΣ αριθ. 30/20/COL της 1ης Απριλίου 2020 για την τροποποίηση, για εκατοστή έκτη φορά, των διαδικαστικών και ουσιαστικών κανόνων στον τομέα των κρατικών ενισχύσεων, με την αντικατάσταση του παραρτήματος των κατευθυντήριων γραμμών σχετικά με τη βραχυπρόθεσμη ασφάλιση εξαγωγικών πιστώσεων [2020/982]

9.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 220/8
               
            
         ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 30/20/COL
         της 1ης Απριλίου 2020
         για την τροποποίηση, για εκατοστή έκτη φορά, των διαδικαστικών και ουσιαστικών κανόνων στον τομέα των κρατικών ενισχύσεων, με την αντικατάσταση του παραρτήματος των κατευθυντήριων γραμμών σχετικά με τη βραχυπρόθεσμη ασφάλιση εξαγωγικών πιστώσεων [2020/982]
         Η Εποπτεύουσα Αρχή της ΕΖΕΣ (στο εξής: ΕΑΕ),
         ΕΧΟΝΤΑΣ υπόψη:
         τη συμφωνία για τον Ευρωπαϊκό Οικονομικό Χώρο (στο εξής: συμφωνία ΕΟΧ), και ιδίως τα άρθρα 61 έως 63 και το πρωτόκολλο 26,
         τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (στο εξής: συμφωνία περί Εποπτείας και Δικαστηρίου), και ιδίως το άρθρο 24 και το άρθρο 5 παράγραφος 2 στοιχείο β).
         ΕΚΤΙΜΩΝΤΑΣ ΤΑ ΑΚΟΛΟΥΘΑ:
         Βάσει του άρθρου 24 της συμφωνίας περί Εποπτείας και Δικαστηρίου, η ΕΑΕ εφαρμόζει τις διατάξεις της συμφωνίας ΕΟΧ σχετικά με τις κρατικές ενισχύσεις.
         Βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η ΕΑΕ εκδίδει ανακοινώσεις και κατευθυντήριες γραμμές σε θέματα σχετικά με τη συμφωνία ΕΟΧ, εφόσον τούτο προβλέπεται ρητά από την εν λόγω συμφωνία ή από τη συμφωνία περί Εποπτείας και Δικαστηρίου ή κρίνεται αναγκαίο από την ΕΑΕ.
         Στις 27 Μαρτίου 2020, η Ευρωπαϊκή Επιτροπή (στο εξής: Επιτροπή) εξέδωσε ανακοίνωση για την τροποποίηση του παραρτήματος της ανακοίνωσης της Επιτροπής προς τα κράτη μέλη για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στη βραχυπρόθεσμη ασφάλιση εξαγωγικών πιστώσεων (στο εξής: ανακοίνωση) (1)
         
         Για να συνδράμει την οικονομία της ΕΕ στο πλαίσιο της έξαρσης της νόσου COVID-19, η Επιτροπή εξέδωσε ένα προσωρινό πλαίσιο (2), το οποίο δίνει στα κράτη μέλη τη δυνατότητα να θεσπίζουν πρόσθετα μέτρα στήριξης, αξιοποιώντας στο έπακρο την ευελιξία που παρέχουν οι ισχύοντες κανόνες για τις κρατικές ενισχύσεις. Στον τομέα της βραχυπρόθεσμης ασφάλισης εξαγωγικών πιστώσεων, το εν λόγω πλαίσιο εισήγαγε περαιτέρω ευελιξία ως προς την επιβεβαίωση της προσωρινής μη εμπορευσιμότητας ορισμένων κινδύνων λόγω έλλειψης ασφάλισης εξαγωγικών πιστώσεων σύμφωνα με το σημείο 18 στοιχείο δ) της ανακοίνωσης. Η ευελιξία αυτή ενδέχεται να είναι ανεπαρκής για την ταχεία αντιμετώπιση των δυσκολιών που συναντούν σήμερα και πιθανώς θα συναντήσουν και στο άμεσο μέλλον οι επιχειρήσεις. Αντίθετα, απαιτείται ταχύτερη αντίδραση για τον μετριασμό όλων των αρνητικών συνεπειών, έπειτα από την απότομη απόσυρση των ιδιωτικών ασφαλιστικών εταιρειών από την αγορά των βραχυπρόθεσμων εξαγωγικών πιστώσεων. Λαμβάνοντας υπόψη το αποτέλεσμα της δημόσιας διαβούλευσης, καθώς και τις συνολικές ενδείξεις αποδιοργανωτικού αντικτύπου της νόσου COVID-19 στην οικονομία της Ένωσης στο σύνολό της, η Επιτροπή θεωρεί ότι υπάρχει γενική έλλειψη επαρκούς ιδιωτικής ικανότητας για κάλυψη όλων των οικονομικά δικαιολογημένων κινδύνων για τις εξαγωγές σε χώρες που επί του παρόντος κατατάσσονται στις χώρες με εμπορεύσιμους κινδύνους. Ταυτόχρονα, λαμβανομένων υπόψη των πληροφοριών που είναι επί του παρόντος διαθέσιμες σχετικά με τις μελλοντικές εξελίξεις της έξαρσης της νόσου COVID-19, είναι πιθανόν οι ιδιωτικές ασφαλιστικές εταιρείες να αρχίσουν και πάλι να αυξάνουν το άνοιγμά τους στη βραχυπρόθεσμη ασφάλιση εξαγωγικών πιστώσεων πριν από τη λήξη της περιόδου ενός έτους που προβλέπεται στο σημείο 36 της ανακοίνωσης.
         Υπό τις περιστάσεις αυτές, η Επιτροπή αποφάσισε να θεωρήσει όλους τους εμπορικούς και πολιτικούς κινδύνους που συνδέονται με τις εξαγωγές προς τις χώρες που απαριθμούνται στο παράρτημα της ανακοίνωσης ως προσωρινά μη εμπορεύσιμους έως τις 31 Δεκεμβρίου 2020, ήτοι για διάστημα που συμπίπτει με τη διάρκεια του προσωρινού πλαισίου. Σύμφωνα με το σημείο 36 της ανακοίνωσης, η Επιτροπή θα αξιολογήσει αν θα παρατείνει την προσωρινή εξαίρεση τρεις μήνες πριν από το τέλος του 2020.
         Η παρούσα τροποποίηση της ανακοίνωσης παρουσιάζει επίσης ενδιαφέρον για τον Ευρωπαϊκό Οικονομικό Χώρο.
         Σύμφωνα με τον στόχο της ομοιογένειας που καθορίζεται στο άρθρο 1 της συμφωνίας ΕΟΧ, πρέπει να εξασφαλίζεται η ενιαία εφαρμογή των κανόνων του ΕΟΧ περί κρατικών ενισχύσεων σε ολόκληρο τον Ευρωπαϊκό Οικονομικό Χώρο.
         Σύμφωνα με το σημείο II του τμήματος «ΓΕΝΙΚΑ», στη σελίδα 11 του παραρτήματος XV της συμφωνίας ΕΟΧ, η ΕΑΕ εκδίδει, κατόπιν διαβουλεύσεων με την Επιτροπή, πράξεις αντίστοιχες με αυτές που εκδίδει η Ευρωπαϊκή Επιτροπή.
         ΕΠΕΙΤΑ από διαβούλευση με την Ευρωπαϊκή Επιτροπή,
         ΕΠΕΙΤΑ από διαβούλευση με τα κράτη της ΕΖΕΣ,
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Οι διαδικαστικοί και ουσιαστικοί κανόνες στον τομέα των κρατικών ενισχύσεων τροποποιούνται με την αντικατάσταση του παραρτήματος των κατευθυντήριων γραμμών σχετικά με τη βραχυπρόθεσμη ασφάλιση εξαγωγικών πιστώσεων. Το νέο παράρτημα επισυνάπτεται στην παρούσα απόφαση και αποτελεί αναπόσπαστο τμήμα της.
         
         
            Άρθρο 2
            Το κείμενο της παρούσας απόφασης στην αγγλική γλώσσα είναι το μόνο αυθεντικό.
         
         
            Βρυξέλλες, 1η Απριλίου 2020.
            
               
                  Για την Εποπτεύουσα Αρχή της ΕΖΕΣ
               
               
                  Με εκτίμηση,
               
               Bente ANGELL-HANSEN
               
                  Πρόεδρος
               
               
                  Αρμόδιο μέλος του Σώματος
               
            
            
               Frank J. BÜCHEL
               
                  Μέλος του Σώματος
               
            
            
               Högni KRISTJÁNSSON
               
                  Μέλος του Σώματος
               
            
            
               Carsten ZATSCHLER
               
                  Προσυπογράφων ως Διευθυντής
               
               
                  Νομικών και Εκτελεστικών υποθέσεων
               
            
         
         
            (1)  Δεν έχει ακόμη δημοσιευθεί.
         
            (2)  Ανακοίνωση της Επιτροπής – Προσωρινό πλαίσιο για τη λήψη μέτρων κρατικής ενίσχυσης με σκοπό να στηριχθεί η οικονομία κατά τη διάρκεια της τρέχουσας έξαρσης της νόσου COVID-19, της 19ης Μαρτίου 2020 (ΕΕ C 91I της 20.3.2020, σ. 1).
      
      
         
            
               ΠΑΡΑΡΤΗΜΑ (1)
            
            
               Κατάλογος χωρών με εμπορεύσιμους κινδύνους
            
            Η Αρχή θεωρεί ότι όλοι οι εμπορικοί και πολιτικοί κίνδυνοι που συνδέονται με τις εξαγωγές προς τις χώρες που αναφέρονται κατωτέρω είναι προσωρινά μη εμπορεύσιμοι έως τις 31 Δεκεμβρίου 2020.
            Βέλγιο
            Βουλγαρία
            Τσεχική Δημοκρατία
            Δανία
            Γερμανία
            Εσθονία
            Ιρλανδία
            Ελλάδα
            Ισπανία
            Γαλλία
            Κροατία
            Ιταλία
            Κύπρος
            Λετονία
            Λιχτενστάιν
            Λιθουανία
            Λουξεμβούργο
            Ουγγαρία
            Μάλτα
            Κάτω Χώρες
            Αυστρία
            Πολωνία
            Πορτογαλία
            Ρουμανία
            Σλοβενία
            Σλοβακία
            Φινλανδία
            Σουηδία
            Ηνωμένο Βασίλειο
            Αυστραλία
            Καναδάς
            Ισλανδία
            Ιαπωνία
            Νέα Ζηλανδία
            Νορβηγία
            Ελβετία
            Ηνωμένες Πολιτείες της Αμερικής
            
               (1)  Αντικαταστάθηκε από την απόφαση αριθ. 30/20/COL.